Aretaq xbꞌitaj we tzij riꞌ rumal ri Jesús,
xel bꞌi ri Areꞌ.
Junam kukꞌ ru tijoxelabꞌ xeꞌ ri Areꞌ chꞌäqäp che ri bꞌinel jaꞌ,
Cedrón u bꞌiꞌ.
Chilaꞌ kꞌo wi jun chꞌäqap ulew ri e tiktal wi ri cheꞌ,
chilaꞌ kꞌut xok wi ri Jesús e rachiꞌl ru tijoxelabꞌ.
Ri tat Judas ri tajin käjachow ri Jesús xuqujeꞌ retam areꞌ ri chꞌäqap ulew riꞌ rumal chi ri Jesús kꞌia mul kꞌolinaq chilaꞌ kukꞌ ru tijoxelabꞌ.
Je riꞌ ri tat Judas xopan chilaꞌ e rachiꞌl jumulaj soldados,
xuqujeꞌ jujun chajinelabꞌ re ri nimalaj rachoch Dios ri e taqom bꞌi kumal ri ki nimaqil ri sacerdotes xuqujeꞌ ri tataꞌibꞌ fariseos.
We winaq riꞌ kukꞌam ki machetes,
kukꞌam ki lámpara,
kukꞌam kꞌu ki chäj.
Retam chi kꞌu ri Jesús ronojel ri käbꞌan na che.
Rumal riꞌ xel apan chkiwäch ri winaq,
xutaꞌ chke:
¿Jachin ri kätzukuj alaq?
—xcha chke.
Ri e areꞌ xechꞌawik,
xkibꞌij che:
Ri Jesús ri aj Nazaret,
—xechaꞌ.
Ri Jesús xubꞌij:
In riꞌ,
—xcha chke.
Ri tat Judas ri tajin käjachowik kꞌo chilaꞌ chkixol.
Aretaq ri Jesús xubꞌij:
“In riꞌ”,
pakꞌalik xebꞌeꞌk,
xetzaq kꞌu pulew.
Te riꞌ ri Jesús xutaꞌ chi jumul chke:
¿Jachin ri kätzukuj alaq?
—xcha chke.
Xkibꞌij kꞌu ri e areꞌ:
Ri Jesús ri aj Nazaret,
—xechaꞌ.
Te riꞌ xubꞌij ri Jesús chke:
Nu bꞌim chi chech alaq chi in riꞌ,
—kächa chke.
We are ri in ri kintzukuj alaq,
ya alaq chke we nikꞌiaj riꞌ chi kebꞌeꞌk,
—xcha chke.
Jeꞌ xubꞌij waꞌ ri Jesús rech jeꞌ käbꞌantajik jas ri xubꞌij ri Areꞌ:
“Ri xeuya ri nu Tat chwe,
man kꞌo tä jun chke xsachik,”
—xchaꞌ.
Te riꞌ ri tat Simón Pedro ri kꞌo ru machete xukꞌamo,
xuqꞌat kꞌu apan ru xikin ri tat Malco ri patänil re ri ki nimal sacerdotes.
Xubꞌij kꞌu ri Jesús che ri tat Pedro:
Chaya chi jumul ri a machete pa ri kꞌolibꞌal re.
We ri nu Tat kubꞌan chwe chi kintij ri kꞌa ri kꞌo pa ri vaso,
¿a mat rajwaxik wi chi käpe waꞌ we kꞌäx riꞌ chwij?
—xcha che.
Xepe kꞌu ri jumulaj soldados kachiꞌl ri ki nimal ri e areꞌ,
xuqujeꞌ ri chajinelabꞌ re ri nimalaj rachoch Dios ri aj Israel,
xkichap ri Jesús,
xkiyutu.
Te riꞌ xkikꞌam bꞌi cho rachoch ri tat Anás.
Ri tat Anás are u jiꞌ ri tat Caifás ri ki nimal sacerdotes pa ri junabꞌ riꞌ.
Are ri tat Caifás waꞌ ri u bꞌim kan nabꞌe chke ri winaq aj Israel chi are utz na chke ri e areꞌ chi käkäm xa jun achi che ki kꞌexwäch konojel ri winaq.